19.1.2023.
LV
Eiropas Savienības Oficiālais Vēstnesis
L 17/77
KOMISIJAS ĪSTENOŠANAS REGULA (ES) 2023/130 (2023. gada 18. janvāris), ar ko nosaka Eiropas Parlamenta un Padomes Regulas (ES) 2021/2115 īstenošanas noteikumus attiecībā uz gada snieguma ziņojuma satura izklāstu
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes Regulu (ES) 2021/2115 (2021. gada 2. decembris), ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr.
1305/2013 un (ES) Nr.
1307/2013 (1), un jo īpaši tās 134. panta 14. punktu un 150. panta 3. punktu,
tā kā:
(1)
Regula (ES) 2021/2115 nosaka kopējās lauksaimniecības politikas (KLP) tiesisko regulējumu, kura pamatā ir uz sniegumu vērsts īstenošanas modelis.
Minētajā regulā ir noteikti konkrēti Savienības mērķi, kas jāsasniedz ar KLP.
Minētajā regulā ir arī definēti interences veidi, kā arī Savienības vienotās prasības dalībvalstīm, un vienlaikus dota iespēja dalībvalstīm izstrādāt intervences stratēģiju elastīgi, ņemot vērā vietējos apstākļus, vajadzības un iekšējo kārtību.
Minētajā regulā ir precizēts, ka dalībvalstīm ir lielāka atbildība par to, kā tās sasniedz KLP konkrētos mērķus un mērķrādītājus, un viens no elementiem ir nodrošināt saskaņotību starp daudzajiem KLP stratēģiskā plāna instrumentiem.
(2)
Regulas (ES) 2021/2115 128. pantā noteikts, ka ir jāizveido snieguma satvars, kas KLP stratēģisko plānu īstenošanas laikā ļautu ziņot, uzraudzīt un izvērtēt plānu sniegumu, tai skaitā regulāri ziņot par arī par sniegumu un uzraudzības darbībām.
Saskaņā ar minētās regulas 129. panta b) un c) punktu snieguma satvara mērķi ir uzraudzīt progresu, kas panākts KLP stratēģisko plānu mērķrādītāju sasniegšanā, un novērtēt KLP stratēģisko plānu intervenču ietekmi, lietderīgumu, efektivitāti, nozīmīgumu un saskaņotību.
(3)
Saskaņā ar Regulas (ES) 2021/2115 134. pantu un Eiropas Parlamenta un Padomes Regulas (ES) 2021/2116 (2) 9. panta 3. punkta b) apakšpunktu un 10. pantu dalībvalstīm kā būtisks snieguma satvara elements ir jāsniedz gada snieguma ziņojums par KLP stratēģiskā plāna īstenošanu, kurā ietverta kvantitatīva un kvalitatīva informācija, kas ir saistīta ar valstu KLP stratēģisko plānu sniegumu.
(4)
Lai nodrošinātu, ka gada snieguma ziņojumu saturs faktiski atbilst Regulas (ES) 2021/2115 129. pantā noteiktā snieguma satvara mērķiem, tā struktūrai būtu jāļauj sniegt informāciju par sniegumu katra KLP konkrētā mērķa jomā un par horizontālajiem elementiem, kas noteikti minētajā regulā un ietekmē KLP stratēģiskā plāna īstenošanu kopumā.
(5)
Saskaņā ar Regulas (ES) 2021/2115 124. panta 3. punkta a) un b) apakšpunktu un 124. panta 4. punkta b) apakšpunktu uzraudzības komitejai ir jāizskata KLP stratēģiskā plāna īstenošanā panāktais progress un jāsniedz atzinums par gada snieguma ziņojumiem.
Lai uzraudzības komiteja varētu sniegt atzinumu par gada snieguma ziņojumu, gada snieguma ziņojumā būtu jāiekļauj visa kvalitatīvā un kvantitatīvā informācija, arī jautājumi, kas ietekmē KLP stratēģiskā plāna progresu un sniegumu attiecīgajā finanšu gadā.
(1) OV L 435, 6.12.2021., 1. lpp. (2) Eiropas Parlamenta un Padomes Regula (ES) 2021/2116 (2021. gada 2. decembris) par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013 (OV L 435, 6.12.2021., 187. lpp.).